Marsh breek hand nadat hy muur slaan | Netwerk24
Die Australiese krieketspeler Mitchell Marsh het sy regterhand gebreek en kan tot ses weke buite aksie wees.
Mitchell Marsh stap Sondag van die veld af nadat Jackson Bird hom uitgehaal het. Hy het daarna sy frustrasie op 'n muur in die kleedkamer uitgehaal. Foto: Getty Images
Marsh, kaptein van Wes-Australië, het tydens 'n Sheffieldskild-wedstryd uit frustrasie 'n muur in die kleedkamer getakel.
Hy is Sondag op die laaste dag van die wedstryd teen Tasmanië vir 53 lopies uitgehaal. Die wedstryd het onbeslis geëindig.
Marsh (27) sal nou in 'n wedloop teen tyd wees om fiks te wees vir die eerste van Australië se twee toetse teen Pakistan, wat op 21 November begin.
"Dit was 'n geïsoleerde voorval . . . dit sal nie weer gebeur nie. Dit is 'n goeie les vir my en hopelik ook vir ander mense," sê Marsh.
"Dit is tog maar net 'n spel. Soms word jy geklop, jy word uitgegee en jy kan nie daarom mure wil slaan nie.
"As die kaptein probeer ek altyd 'n goeie voorbeeld stel. Dit is net 'n klein probleempie vir my."
Marsh is herroep vir Australië se laaste toets in die reeks om die As teen Engeland verlede maand.
"Justin (Langer, die Aussie-afrigter) het my gebel en gesê ek is 'n idioot," sê Marsh.
"Ek het my spanmaats in die steek gelaat, want ek sal vir die volgende paar weke nie deel van die spanopset kan wees nie. Jammer, ouens," sê Marsh. – Reuters